Martin Lidegaard (RV), 2004-05-06:
Det er jo noget af en moppedreng af et lovforslag, vi står med her, kan man roligt sige.
Vi, der har siddet og skulle læse dette lovforslag igennem, har jo brugt nogle timer på det, men derfra og til at sige, at vi helt kan overskue alle detaljerne i det, er der måske et stykke vej.
Det er meget omfattende.
Det er teknisk svært.
Men det er jo også, synes jeg, udtryk for, at folkestyret virkelig arbejder.
Vi har jo her et område, hvor man kan sige, at der mildest talt har været forskel i holdningerne, og jeg glæder mig over og er stolt af, at det alligevel lykkedes at få en aftale om det.
Det synes jeg vi kan være stolte af.
Så skylder vi selvfølgelig også at sige, at fordi det har været sådan et langt forløb og vi kom i gang for sent, er vi blevet færdige meget sent.
Derfor går det nu hurtigt med lovforslaget, og jeg vil bare gerne sende det signal herfra, at vi vil se meget seriøst på alle høringssvarene og være meget modtagelige over for de forslag til tekniske forbedringer, som må dukke op her undervejs. Som vi har været inde på tidligere på dagen, er der jo også en lang række udestående spørgsmål i forhold til implementering af den aftale, der ligger bag det her lovforslag.
Det er umuligt at nå igennem alle aspekterne, men jeg vil gerne sige lidt om, hvor Det Radikale Venstre specielt glæder sig over aftalen, og også lidt om, hvor vi ser knasterne i det fremtidige arbejde med den. Vi glæder os måske først og fremmest over, at det er lykkedes at få det store transmissionsnet i Danmark sikret på uafhængige hænder i fremtiden.
Vi kunne godt have ønsket os, som SF også har været inde på, at vi havde fået det regionale net med i første hug, men med den fart, der er i salget af den danske elsektor, er jeg ikke så nervøs for, at vi ikke får det med på et tidspunkt, fordi der jo ikke bare er en købsrettighed, men også en købspligt for staten, hvis det bliver solgt direkte eller indirekte.
Vi kunne godt tænke os at få hele elnettet med.
i produktionsapparatet, men beholde netdelen og slå sig sammen med andre netselskaber, for så vil vi faktisk få den fuldstændige adskillelse af net- og produktionsdel, som har været ideen og visionen i hele liberaliseringen, og så vil vi være kommet langt.
Jeg vil sige, at det kunne være mit håb, at det var sådan, at de, der nu sidder på resten af nettet, distributionssiden, ville tænke. En anden ting, vi selvfølgelig glæder os over, og som vi jo sammen med resten af oppositionen har stået meget fast på,
er jo de ganske håndfaste, markante forbedringer af den vedvarende energi, bygning af havvindmøllepark osv.
Det er ikke nok, men det er et pænt stykke vej, og især betyder det, at det her ikke står stille i de kommende år, men at vi holder gryden i kog og forhåbentlig ikke mister momentum i den internationale konkurrence på det her punkt. Vi kan godt lide, at vi har lagt nogle små, kan vi sige, sikkerhedsparagraffer ind i vores aftale.
Vi prøver en forsigtig liberalisering af de decentrale kraft-varme-værker, men har lagt den sikkerhedsklausul ind, at hvis det får meget dramatiske konsekvenser for samproduktionen, tager vi spørgsmålet op til drøftelse igen.
Vi liberaliserer, men bevarer forsyningspligten, så vi ved, at der fortsat er sikkerhed for kunderne.
Det er ikke sikkert, den skal bevares i al evighed, men jeg tror, det er fornuftigt i en overgangsfase her, hvor vi sætter så mange skibe i søen, at vi sikrer forbrugerne ved at beholde den.
Vi er meget spændte på udmøntningen af den del af aftalen.
For os er det vigtigt, at denne her handlingsplan både tager, kan vi sige, udgangspunkt i udbygningen af det danske net og forbindelsen til udlandet, herunder storebæltskablerne mellem landsdelene, og også tager hele spørgsmålet om energiforsyning, fremtidens teknologi og fremtidens brændsler med, hele spørgsmålet om energibesparelse osv. Vi ser frem til det arbejde.
Vi tror måske, at det er, selv om det ikke har fået så meget omtale, en af de vigtigste dele af arbejdet, fordi vi faktisk for første gang i mange år står uden en langsigtet energiplanlægning i Danmark.
De ting glæder vi os meget over.
Vi har jo som bekendt kæmpet for dem sammen med de andre partier i oppositionen, og vi er heldigvis nu blevet enige med et stort, bredt flertal.
Så er der selvfølgelig nogle ting, som der er blevet givet køb på.
Vi har skullet løse en kapitalsag, hvor forbrugerne efter vores overbevisning havde en masse penge til gode bundet i elselskaberne.
For at få en løsning på den sag har vi været nødt til at forsøge at definere, hvad forbrugerne skulle have for de penge, og de har bl.a. fået, hvis man skal sige det populært, et uafhængigt transmissionsnet og udbygning af den vedvarende energi, men de har også leveret mange milliarder kroner.
Det gør aftalen ufuldstændig, fordi hele kvotespørgsmålet jo bliver af allerallerstørste betydning for fremtidens energiudvikling, og hvordan vi lægger de kvoter efter 2006, vil i høj grad afgøre, hvilke brændsler der vil blive benyttet på fremtidens kraftværker, og hvordan hele miljøudviklingen vil være.
Endelig er vi altså kede af, at gassen ikke kom med i første hug, og det er sådan set det eneste, jeg måske vil bede ministeren kommentere lidt.
Jeg går altså ud fra, at ministeren har den forståelse af aftalen, som vi andre har,
at Gastra, hele gasnettet, har vi i første omgang ikke taget med, men det er tanken, at også gasnettet skal sikres på uafhængige hænder og helst i det samme selskab på lidt længere sigt, som Elnet er i, så vi netop får den samlede systemplanlægning, det samlede systemansvar.
Jeg vil være glad for lige at få den bekræftelse af ministeren og også gerne med en angivelse af, hvad tidsperspektivet er ifølge hans vurdering i dag, selv om jeg godt ved, at det ikke kan blive bindende.
Med disse bemærkninger skal jeg selvfølgelig tilkendegive, at Det Radikale Venstre vil tilslutte sig lovforslaget.